CELEX: 32010R0611
Language: ro
Date: 2010-07-12 00:00:00
Title: Regulamentul (UE) nr. 611/2010 al Comisiei din 12 iulie 2010 de aprobare a unor modificări minore ale caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Basilico Genovese (DOP)]

13.7.2010   
            
            
               RO
            
            
               Jurnalul Oficial al Uniunii Europene
            
            
               L 178/5
            
         REGULAMENTUL (UE) NR. 611/2010 AL COMISIEI
   din 12 iulie 2010
   de aprobare a unor modificări minore ale caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Basilico Genovese (DOP)]
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 510/2006 al Consiliului din 20 martie 2006 privind protecția indicațiilor geografice și a denumirilor de origine ale produselor agricole și alimentare (1), în special articolul 9 alineatul (2) a doua teză,
   întrucât:
   
               (1)
            
            
               În conformitate cu articolul 9 alineatul (1) primul paragraf din Regulamentul (CE) nr. 510/2006 și în temeiul articolului 17 alineatul (2) din regulamentul respectiv, Comisia a analizat cererea Italiei de aprobare a unei modificări a elementelor din caietul de sarcini al denumirii de origine protejate „Basilico Genovese”, înregistrată prin Regulamentul (CE) nr. 2400/96 al Comisiei (2), astfel cum a fost modificat prin Regulamentul (CE) nr. 1623/2005 (3).
            
         
               (2)
            
            
               Cererea are ca scop modificarea caietului de sarcini prin inserarea unei prevederi privind aplicarea pe ambalajele produsului a logoului denumirii „Basilico Genovese”, ale cărui imagine și specificații grafice sunt descrise.
            
         
               (3)
            
            
               Comisia a examinat modificarea în cauză și a hotărât că este justificată. Deoarece modificarea este minoră în sensul articolului 9 din Regulamentul (CE) nr. 510/2006, Comisia o poate aproba fără a recurge la procedura prezentată la articolele 5, 6 și 7 din regulamentul respectiv,
            
         ADOPTĂ PREZENTUL REGULAMENT:
   Articolul 1
   Caietul de sarcini al denumirii de origine protejate „Basilico Genovese” se modifică în conformitate cu anexa I la prezentul regulament.
   Articolul 2
   Anexa II la prezentul regulament conține documentul unic actualizat.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 12 iulie 2010.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 93, 31.3.2006, p. 12.
   
      (2)  JO L 327, 18.12.1996, p. 11.
   
      (3)  JO L 259, 5.10.2005, p. 15.
   
      ANEXA I
      Se aprobă următoarea modificare la caietul de sarcini al denumirii de origine protejate „Basilico Genovese”:
      La articolul 8, „Ambalare”, se adaugă următorul text:
      „Ambalajele pentru buchetele separate sau eventualele pliculețe trebuie să fie confecționate dintr-un material în conformitate cu normele în vigoare și să poarte mențiunea «BASILICO GENOVESE D.O.P» și simbolul comunitar al DOP, precum și marca completă a întreprinderii și logoul produsului descris mai jos. Marca întreprinderii trebuie să fie, datorită dimensiunilor și amplasării sale, suficient de vizibilă față de simbolul comunitar al DOP și de logoul produsului.
      Logoul de identificare a DOP «Basilico Genovese» are o formă circulară de aceeași mărime ca simbolul comunitar al DOP, în interiorul căreia este inserată mențiunea completă «BASILICO GENOVESE» care comportă, în centru, sigla «D.O.P.».
      În logo figurează următoarele trei elemente caracteristice pentru produs:
      
                  —
               
               
                  soarele (cu galben), simbol de vitalitate, originar și esențial pentru orice cultură;
               
            
                  —
               
               
                  Liguria (cu albastru), teritoriul de producție, bogat, fertil și scăldat de apele mării;
               
            
                  —
               
               
                  busuiocul (cu verde), care amintește caracterul natural, autenticitatea și calitatea produsului care beneficiază de DOP.
               
            Imaginea poate să fie utilizată, de asemenea, în monocromie.
      Pentru mențiune se utilizează caracterul Arial Black aldin cu aceeași nuanță de albastru care este folosită și pentru Liguria. Dimensiunea adoptată este de 6 pt. pentru inscripția «Basilico Genovese» și de 6,5 pt. pentru mențiunea «D.O.P.».
      
         
      ”
   
   
      ANEXA II
      
         DOCUMENT UNIC
      
      Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare
      
         „BASILICO GENOVESE”
      
      NR. CE: IT-PDO-0105-0194-30.6.2009
      
         IGP ( ) DOP ( X )
      
      1.   Denumire
      
      „Basilico Genovese”
      2.   Statul membru sau țara terță
      
      Italia
      3.   Descrierea produsului agricol sau alimentar
      
      3.1.   Tip de produs
      
      
                  Clasa 1.6.
               
               
                  Fructe, legume și cereale în aceeași stare sau transformate
               
            3.2.   Descrierea produsului căruia i se aplică denumirea de la punctul 1
      
      Denumirea de origine protejată „Basilico Genovese” se referă la planta întreagă, proaspătă, obținută din semințele speciei Ocimum Basilicum L., din ecotipuri sau selecții autohtone. Planta trebuie să prezinte următoarele caracteristici:
      
                  —
               
               
                  plantă de înălțime medie până la foarte mare și crește etalat sau în formă cilindrică;
               
            
                  —
               
               
                  densitatea frunzelor poate fi clasată în categoriile intermediare (medie/mică, medie, medie/mare);
               
            
                  —
               
               
                  frunze de formă eliptică;
               
            
                  —
               
               
                  protuberanțe ale limbului și crestături ale conturului absente, foarte reduse sau reduse;
               
            
                  —
               
               
                  frunze plate sau convexe;
               
            
                  —
               
               
                  absență totală a aromei de mentă;
               
            
                  —
               
               
                  parfum intens și caracteristic.
               
            3.3.   Materii prime (numai pentru produsele prelucrate)
      
      —
      3.4.   Hrană pentru animale (numai pentru produsele de origine animală)
      
      —
      3.5.   Etape specifice ale producției care trebuie să se desfășoare în aria geografică delimitată
      
      „Basilico Genovese” trebuie cultivat numai în interiorul ariei geografice de producție, într-un spațiu protejat sau în câmp.
      3.6.   Norme specifice privind felierea, răzuirea, ambalarea etc.
      
      Ambalarea „Basilico Genovese” trebuie să aibă loc în interiorul ariei de producție pentru a garanta caracteristicile produsului, care este extrem de fragil și riscă să se usuce.
      Busuiocul destinat comercializării în stare proaspătă trebuie să se ambaleze în buchete cu cel puțin două perechi de frunze veritabile și cel mult patru perechi de frunze veritabile. Buchetul simplu este format din 3-10 plante întregi cu rădăcini și este ambalat individual într-o hârtie destinată ambalării produselor alimentare, cu simbolul DOP. Buchetele mai mari intră în categoria „legături” și sunt formate dintr-un număr de plante echivalent cu cel din 10 mici buchete.
      Busuiocul destinat prelucrării artizanale și/sau industriale este format din fragmente de plante întregi care au cel mult patru perechi de frunze veritabile.
      Ambalajele trebuie să fie confecționate dintr-un material în conformitate cu normele în vigoare și trebuie să poarte logoul produsului și marca completă a întreprinderii.
      3.7.   Norme specifice privind etichetarea
      
      Ambalajele pentru buchetele separate sau eventualele pliculețe trebuie să fie confecționate dintr-un material în conformitate cu normele în vigoare și să poarte mențiunea „BASILICO GENOVESE D.O.P” și simbolul comunitar al DOP, precum și marca completă a întreprinderii și logoul produsului descris în continuare. Marca întreprinderii trebuie să fie, datorită dimensiunilor și amplasării sale, suficient de vizibilă față de simbolul comunitar al DOP și de logoul produsului.
      Logoul de identificare a DOP „Basilico Genovese” are o formă circulară de aceeași mărime ca simbolul comunitar al DOP, în interiorul căreia este inserată mențiunea completă „BASILICO GENOVESE” care comportă, în centru, sigla „D.O.P.”.
      În logo figurează următoarele trei elemente caracteristice pentru produs:
      
                  —
               
               
                  soarele (cu galben), simbol de vitalitate, originar și esențial pentru orice cultură;
               
            
                  —
               
               
                  Liguria (cu albastru), teritoriul de producție, bogat, fertil și scăldat de apele mării;
               
            
                  —
               
               
                  busuiocul (cu verde), care amintește caracterul natural, autenticitatea și calitatea produsului care beneficiază de DOP.
               
            Imaginea poate să fie utilizată, de asemenea, în monocromie.
      Pentru mențiune se utilizează caracterul Arial Black aldin cu aceeași nuanță de albastru care este folosită și pentru Liguria. Dimensiunea adoptată este de 6 pt. pentru inscripția „Basilico Genovese” și de 6,5 pt. pentru mențiunea „D.O.P.”.
      
         
      4.   Delimitare concisă a ariei geografice
      
      Aria de producție a „Basilico Genovese” este delimitată de versantul tirenian al teritoriului administrativ al regiunii Liguria și de cumpăna apelor.
      5.   Legătura cu aria geografică
      
      5.1.   Specificitatea ariei geografice
      
      Mediul pedoclimatic din zona ligurică, favorabil culturii busuiocului, se caracterizează printr-un microclimat favorabil culturii busuiocului, care se datorează combinației originale și influenței reciproce a factorilor abiotici (sol, temperatură, apă, lumină, vânt) și biotici (organisme animale și vegetale) care nu se întâlnesc decât în această zonă. Caracteristicile solului reprezintă un factor limitativ pentru alegerea culturii; natura fizică a solului poate suferi ușoare îmbunătățiri compatibile cu cultura busuiocului, justificate în exclusivitate de constrângerile impuse de tehnica specială de recoltare, care trebuie să se efectueze fără a altera plantele. Eventuala îmbunătățire a solului este un factor important pentru gestionarea culturii: în acest fel se pot rezolva anumite probleme minore de drenare foarte specifice, dar aceasta nu pare să contribuie la tipicitatea produsului finit. Diferențele termice, precum și resursele hidrice, calitatea apei, lumina și vânturile influențează în mod direct alegerea culturii (periodicitate termică). Situarea geografică a regiunii ligurice favorizează cultura acestei specii, pentru că axa sa principală corespunde paralelelor terestre, lucru care permite culturilor să beneficieze de multe ore însorite chiar și în timpul iernii; având o orientare spre sud, această regiune este protejată de vânturile reci din nord, est și vest, grație formei sale speciale, de arc de cerc, și beneficiază de efectul maritim de reglare a temperaturii.
      Aceste condiții climatice ale Liguriei, caracterizate de o luminozitate puternică chiar și în timpul iernii, de temperaturi care coboară rar sub 10 °C și de un flux constant de aer temperat dinspre mare, se asociază în mod clar cu particularitățile fizico-chimice ale solului și cu îndemânarea tehnică și tradițiile agricultorilor pentru a da naștere unui produs final care se distinge prin arome care nu se regăsesc în aceleași proporții la busuiocul produs în alte zone.
      Deși Liguria aparține aceleiași zone climatice ca Lazio inferior și Campagna și deși, din punct de vedere pedologic, originea solurilor pe care se cultivă busuiocul este comună cu cea a solurilor din Piemontul inferior, Piemontul se caracterizează totuși printr-o climă continentală tipică, iar originea pedologică a solurilor din centrul Italiei este diferită de cea a solurilor din Liguria. Prin urmare, clima și solul, împreună cu cultura practicată de agricultorii din Liguria, formează o sinteză unică și originală.
      Registrele anuale ale agriculturii italiene, precum și alte documente care s-au păstrat până în zilele noastre descriau această realitate cu o mare precizie și cu un vădit interes, dovedind astfel importanța acestor culturi pentru economia regională. Busuiocul continuă să reprezinte și astăzi o parte importantă a realității agricole și a culturii regiunii ligurice. „Basilico Genovese” este produs de această sinteză unică dintre regiune, mediu și cultură.
      5.2.   Specificitatea produsului
      
      Caracteristicile „Basilico Genovese”, și anume absența totală a mirosului mentolat, un parfum plăcut și foarte intens, precum și culoarea foarte deschisă a frunzelor, sunt determinate de condițiile pedoclimatice proprii regiunii Liguria.
      Deși la scară națională și internațională busuiocul nu este decât o cultură „minoră”, la nivel regional acesta constituie o importantă sursă de venituri pentru numeroasele întreprinderi agricole care îl cultivă pe tot parcursul anului în seră, iar în timpul verii, în aer liber. Încă din anii ’20 și ’30 ai secolului trecut, trufandalele cultivate în seră din toată regiunea, printre care și busuiocul, au primit cele mai multe premii la târgurile și expozițiile internaționale de fructe și legume care se desfășurau la Finale Ligure.
      Dacă se compară plantele de busuioc din Liguria cu cele care provin din alte regiuni, randamentul de ulei volatil de busuioc din Liguria este complet diferit de cel de busuioc din alte regiuni: acest randament crește în mod semnificativ din punct de vedere statistic de la busuiocul cultivat în timpul întregului ciclu de cultură în Liguria la busuiocul produs în alte zone ale Italiei.
      Chiar și compoziția uleiului volatil este diferită, precum și raportul dintre diferitele substanțe, care dă o aromă sensibil diferită.
      Busuiocul cultivat în timpul întregului ciclu de cultură în Liguria poate fi deosebit cu ușurință de cel care crește într-un mediu diferit.
      Dacă se iau în considerare substanțele prezente în mare cantitate sau cele a căror prezență poate să determine, chiar și în doze mici, aroma finală a frunzei de busuioc, se poate evident deosebi busuiocul cultivat în Liguria față de cel care are o origine diferită. Atât caracterizarea aromei „Basilico Genovese”, cât și proprietățile calitative ale acestuia, sunt strâns legate de zona de producție ligurică. Busuiocul cultivat în Piemont sau în alte regiuni limitrofe Liguriei se caracterizează printr-o aromă de mentă, iar cel cultivat în regiuni mai sudice este în mod clar mai puțin rafinat.
      „Basilico Genovese”, în schimb, este o cultură delicată care se distinge imediat printr-un parfum intens și persistent, prin absența totală de miros mentolat și prin culoarea deschisă a frunzelor, caracteristici pe care nu le pierde nici după prelucrări succesive. Aceste caracteristici sunt tipice și aparțin tuturor producțiilor obținute în aria de producție delimitată în caietul de sarcini.
      5.3.   Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)
      
      Busuiocul constituie una dintre cele mai reprezentative și mai tipice culturi din Liguria și este simbolul unei arte culinare cu savoare străveche, rezultând din sinteza unică a unei regiuni, a unui mediu și a unei culturi.
      Tradiția cultivării acestuia, veche de mai multe secole, se bucură de o popularitate fără precedent în ultimii ani, deoarece consumatorii italieni, și nu numai ei, apreciază din ce în ce mai mult aromele care îmbogățesc savorile culinare, precum și pentru că „Basilico Genovese” ilustrează calitatea, simplitatea și caracterul tipic al unei regiuni și al culturii acesteia.
      Nucleul originar de producție era limitat la zona geografică Genova. Aria de producție s-a extins și a cuprins toată zona de coastă a regiunii ligurice, având în vedere condițiile de piață din ce în ce mai favorabile pentru consumul extins de busuioc destinat preparării a numeroase rețete și a celebrului pesto.
      De la Genovesato, aria de producție s-a extins atât în est, cât și în vest, transformând Liguria în zona ideală pentru obținerea unui produs foarte tipic.
      Totalitatea regiunii Liguria corespunde culturii busuiocului prin caracteristicile sale de mediu, culturale și umane, care conferă produsului proaspăt și produsului prelucrat caracterul unic cunoscut și recunoscut în lumea întreagă.
      Într-adevăr, busuiocul este o specie pe care mediul de cultură o influențează foarte mult. Astfel se explică faptul că busuiocul cultivat în Liguria se distinge printr-o calitate omogenă, în funcție de mediul de cultură (seră sau aer liber), de tehnicile de cultură și de transformarea la sfârșitul ciclului de producție.
      Combinația caracteristicilor pedologice, a însoririi și a climei deosebit de blânde din regiune, climă în care briza marină are un rol major, conferă un caracter unic acestei arii de producție.
      În această regiune excepțională s-au dezvoltat capacități tehnice specifice pentru a maximiza caracteristicile naturale ale produsului și pentru a-i asigura un nivel constant calitativ ridicat, care să nu depindă de sezonul de cultură.
      Îndemânarea întreprinzătorilor locali nu se limitează la tehnica de cultură, ci cuprinde, de asemenea, faza ulterioară de ambalare, facilitând evitarea alterării caracteristicilor specifice ale produsului, printr-o fuzionare perfectă între tradiție și inovație (aplicarea unor sisteme de combatere integrată a dăunătorilor).
      
         Trimitere la publicarea caietului de sarcini
      
      Administrația actuală a deschis procedura națională de opoziție prin publicarea cererii de recunoaștere a denumirii de origine protejată „Basilico Genovese” în Gazzetta Ufficiale della Repubblica Italiana, nr. 108, 12.5.2009.
      Textul consolidat al caietului de sarcini pentru producție poate fi consultat la următoarea adresă Internet: www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg
      sau accesând direct pagina de întâmpinare a site-ului Ministerului Politicilor Agricole, Alimentare și Silvice (www.politicheagricole.it), făcând clic pe „Prodotti di Qualità” (Produse de calitate) (în stânga ecranului) și apoi pe „Disciplinari di Produzione all’esame dell’UE (Reg. CE 510/2006)” [Caiete de sarcini analizate de UE (Regulamentul (CE) nr. 510/2006)].